**Pranešimas žiniasklaidai**

2024 m. gruodžio 19 d.

Vilnius

**Vilniaus fotografijos galerijoje atidaryta Vismantės Ruzgaitės paroda: savitą stilių suformavo darbas kine ir Kupiškis**

**Pagal profesiją kino operatorė, darbinėje kasdienybėje – skaitmeninio vaizdo technikė, o iš prigimties – unikaliu žvilgsniu į grožį pasižyminti estetė Vismantė Ruzgaitė pristatė pirmąją autorinę fotografijos parodą.**

„Surengti savo fotografijos parodą yra mano ilgiausiai atidėliota svajonė, kuriai niekaip neatrasdavau arba laiko, arba drąsos. Supratusi, kad abiejų dalykų daugiau jau neturėsiu, ir paraginta bičiulio, taip pat kino operatoriaus ir talentingo fotografo Martyno Norvaišos, nusprendžiau patikėti mane nuolat lydinčiais paskatinimais ir palaikymu. Štai ir viskas, kelio atgal nebėra – ramu,“ – sako autorė. Santykis su fotografija tapo atspirties tašku tiek formuojant parodos turinį, tiek jos pavadinimą: „Atidėta svajonė“.

Operatorė ir fotografė Vismantė Ruzgaitė gimė 1990-aisiais Kupiškyje. „Tik dabar, laikui prabėgus, subrendo suvokimas, kokioje unikalioje vietoje užaugau, ir kaip tai estetiškai formavo mano matymo kampą, kuriuo pastebiu grožį,“ – prisipažįsta autorė.

Atvykusi į Vilnių studijuoti verslo vadybos, ji greitai pajuto poreikį kurti ir perstojo į Kūrybinių industrijų specialybę, vėliau Lietuvos muzikos ir teatro akademijoje baigė vaizdo operatoriaus studijas. Dar studijų metais Vismantė Ruzgaitė nufilmavo ne vieną filmą, ir labai greitai įsitraukė į Lietuvos kino bendruomenės darbus. Per savo karjerą kadre ir už kadro jai teko dirbti su Nacionalinės premijos laureate Marija Kavtaradze, Laurynu Bareiša, Vytautu Katkumi.

„Filmavimo aikštelėje dažniausiai esu skaitmeninio vaizdo technikė, kas labiau yra susiję būtent su technine dalimi. Tačiau turiu ir darbo kadre patirties, ir filmų vizualizacijas kuriu, ir fotografuoju – mane traukia viskas, kas susiję su vizualiniu išpildymu – spalvos, formos, kompozicijos. Man patinka stebėti ir pastebėti, o taip pat – pateikti viską taip, kad pastebėtų ir kitas,“ – dalinasi Vismantė Ruzgaitė.

Vismantė Ruzgaitė parodą sudarė atrinkusi fotografijas iš 8 metų archyvo. Papildomo gylio parodos patyrimui suteikia Teklės Kavtaradzės ir Birutės Kapustinskaitės tekstai. „Labai norėčiau, jog parodos lankytojui pažvelgus į mano nuotraukas, vaizduotėje nuaidėtų galimi filmų scenarijai, kuriuose tie vaizdai sustabdyti. Kažkam tai bus nuotykių filmai, kažkam dramos arba brutali dokumentika, kurioje nepailsdami ieškome atsakymų ir prasmės,“ – atskleidžia Vismantė Ruzgaitė.

Fotografijos paroda Vilniaus fotografijos galerijoje veiks iki 2025 m. sausio 25 dienos. Lietuvos fotomenininkų sąjungos veiklą finansuoja Lietuvos kultūros taryba.